राजतरंगिणी
राजतरंगिणी, कल्हण द्वारा रचित एक संस्कृत ग्रन्थ है। 'राजतरंगिणी' का शाब्दिक अर्थ है - राजाओं की नदी, जिसका भावार्थ है - 'राजाओं का इतिहास या समय-प्रवाह'। यह कविता के रूप में है। इसमें कश्मीर का इतिहास वर्णित है जो महाभारत काल से आरम्भ होता है। राजतरंगिणी का इतिहास सप्तर्षि संवत् के माध्यम से लिखा गया । इसका रचना काल सन ११४७ से ११४९ तक बताया जाता है । इस पुस्तक के अनुसार कश्मीर का नाम "कश्यपमेरु" था जो ब्रह्मा के पुत्र ऋषि मरीचि के पुत्र थे। राजतरंगिणी के प्रथम तरंग में बताया गया है कि सबसे पहले कश्मीर में पांडवों के सबसे छोटे भाई सहदेव ने राज्य की स्थापना की थी और उस समय कश्मीर में केवल वैदिक धर्म ही प्रचलित था। फिर सन 273 ईसा पूर्व कश्मीर में बौद्ध धर्म का आगमन हुआ। १९वीं शताब्दी के उत्तरार्ध में औरेल स्टीन (Aurel Stein) ने पण्डित गोविन्द कौल के सहयोग से राजतरंगिणी का अंग्रेजी अनुवाद कराया। राजतरंगिणी एक निष्पक्ष और निर्भय ऐतिहासिक कृति है। स्वयं कल्हण ने राजतरंगिणी में कहा है कि एक सच्चे इतिहास लेखक की वाणी को न्यायाधीश के समान राग-द्वेष-विनिर्मुक्त होना चाहिए, तभी उसकी प्रशंसा हो सकती है- श्लाध्यः स एव गुणवान् रागद्वेषबहिष्कृता। भूतार्थकथने यस्य स्थेयस्येव सरस्वती॥ (राजतरंगिणी, १/७) कल्हण के अनुसार बुद्ध और अशोक के समयकाल में अन्तर - तदा भगवतः शाक्यसिंहस्य परनिवृर्तेः ।। अस्मिन्महीलोकधातो सार्धवर्षशंत हगात ।। -राजतरंगिणी 1:172 हिन्दी अनुवाद - उस समय भगवान् शाक्य सिंह का इस महीलोक में परिनिर्वाण हुए 150 वर्ष व्यतीत हो चुके थे। अथाऽशोककुलोत्पन्नोयद्वाऽन्याभिजनोद्भवः । भूमि दामोदरो नाम जुगोप जगतीपतिः ।।१५३॥ ~राजतरंगिणी 1.143 अनुवाद: जलौक, जो अशोक के वंश में पैदा हुआ, उनके एक जगतपति तेजस्वी पुत्र हुवे जिनका नाम दामोदर रखा।